PROJEKT RASTEM S KNJIGO

Rastem s knjigo je nacionalni projekt spodbujanja bralne kulture, ki je namenjen učencem 7. razreda osnovnih šol in dijakom 1. letnika srednjih šol. Njegov namen je motivirati mlade za branje mladinskega leposlovja slovenskih avtorjev ter jih spodbuditi k rednemu obiskovanju splošnih knjižnic.
Glavni cilji projekta so:
· spodbujati dostopnost kakovostnega in izvirnega slovenskega mladinskega leposlovja, 
· promovirati vrhunske domače ustvarjalce mladinskega leposlovja,
· spodbujati bralno motivacijo šolarjev in njihov obisk splošnih knjižnic,
· motivirati založnike za večje vključevanje sodobnih slovenskih piscev v založniške programe za mladino ter povečevanje deleža izdanega izvirnega slovenskega mladinskega leposlovja.
Vsi dijaki prvih letnikov srednjih šol ob obisku splošne knjižnice prejmejo svoj izvod izbrane knjige. Ta obisk poleg prevzema darila vključuje voden ogled knjižnice in spoznavanje knjižničnih storitev ter predstavitev novosti s področja mladinske literature.
V šolskem letu 2026/2027 bodo srednješolci v dar prejeli knjigo Plezalec avtorja Igorja Karlovška.
Pred knjižnico si lahko ogledate tudi razstavo o projektu v tem šolskem letu.

